b'\n_START_ARTICLE_\nBiserica Sf\xc3\xa2ntul Nicolae din C\xc3\xa2mpulung Moldovenesc\n_START_PARAGRAPH_\nBiserica "Sf. Nicolae" din C\xc3\xa2mpulung Moldovenesc a fost construit\xc4\x83 \xc3\xaen perioada 1887-1896 \xc3\xaen centrul ora\xc8\x99ului C\xc3\xa2mpulung Moldovenesc. Ea se afl\xc4\x83 localizat\xc4\x83 pe Calea Bucovinei nr. 24, l\xc3\xa2ng\xc4\x83 parcul central al municipiului. _NEWLINE_Anterior, pe locul ei s-a aflat o alt\xc4\x83 biseric\xc4\x83 de lemn cu acela\xc8\x99i hram, "Sf. Nicolae", care a fost construit\xc4\x83 conform tradi\xc8\x9biei \xc3\xaen 1698.\n_START_SECTION_\nRepara\xc8\x9bii\n_START_PARAGRAPH_\nDup\xc4\x83 cum se precizeaz\xc4\x83 \xc3\xaen "Anuarul Mitropoliei Bucovinei pe anul 1937", Biserica "Sf. Nicolae" din C\xc3\xa2mpulung Moldovenesc avea o cas\xc4\x83 parohial\xc4\x83 de c\xc4\x83r\xc4\x83mid\xc4\x83, o sesie parohial\xc4\x83 de 12 ha, o sesie a c\xc3\xa2nt\xc4\x83re\xc8\x9bului de 3 ha \xc8\x99i o sesie a ponomarului de 1 ha. Parohia avea \xc3\xaen \xc3\xaengrijire spiritual\xc4\x83 520 familii cu 2.000 credincio\xc8\x99i. _NEWLINE_Biserica a suferit avarii \xc3\xaen timpul celui de-al Doilea R\xc4\x83zboi Mondial, fiind cuprins\xc4\x83 \xc8\x99i de un incendiu. _NEWLINE_\xc3\x8en timpul parohului George Antonescu (1963-1977) s-au efectuat ample lucr\xc4\x83ri de repara\xc8\x9bii exterioare \xc8\x99i s-au repictat pere\xc8\x9bii interiori. De asemenea, \xc3\xaen 1968 s-au recondi\xc8\x9bionat patru policandre \xc8\x99i s-a reparat clopotul. Tot atunci s-au executat lucr\xc4\x83ri de repara\xc8\x9bii la casa parohial\xc4\x83, unde s-a instalat sistemul de \xc3\xaenc\xc4\x83lzire. Multe familii de enoria\xc8\x99i ai parohiei au donat sume importante pentru cump\xc4\x83rarea de prapori \xc8\x99i ve\xc8\x99minte preo\xc8\x9be\xc8\x99ti, perdele de plu\xc8\x99 la icoane \xc8\x99i terapoade, c\xc3\xa2t \xc8\x99i perdele de m\xc4\x83tase brodate. _NEWLINE_La 4 aprilie 1965 s-a \xc8\x9binut un concurs pentru adjudecarea lucr\xc4\x83rilor de repictare \xc3\xaen tehnica fresco. Pere\xc8\x9bii altarului au fost picta\xc8\x9bi de pictorul bucure\xc8\x99tean Eugen Profeta, care a finalizat lucrarea \xc3\xaen octombrie 1965. El a pictat o suprafa\xc8\x9b\xc4\x83 de 186 m\xc2\xb2, primind suma de 23.492 lei. Pictura interiorului a fost continuat\xc4\x83 de Constantin C\xc4\x83linescu care a pictat pere\xc8\x9bii naosului \xc8\x99i ai pronaosului, termin\xc3\xa2nd lucrarea \xc3\xaen 1967. El a pictat o suprafa\xc8\x9b\xc4\x83 de 1.314,554 m\xc2\xb2, devizul lucr\xc4\x83rii fiind de 162.492 lei.  Se prevedea \xc8\x99i efectuarea unor lucr\xc4\x83ri de pictur\xc4\x83 exterioare, pentru care s-a calculat un deviz de 42.640 lei, dar acestea nu s-au mai efectuat din lips\xc4\x83 de fonduri. _NEWLINE_Dup\xc4\x83 finalizarea tuturor aceste lucr\xc4\x83ri, Biserica "Sf. Nicolae" a fost resfin\xc8\x9bit\xc4\x83 \xc3\xaen 1969 de c\xc4\x83tre PS Irineu Cr\xc4\x83ciuna\xc8\x99 "Suceveanul", episcop-vicar al Arhiepiscopiei Ia\xc8\x99ilor, \xc3\xaenconjurat de un sobor de preo\xc8\x9bi format din Eusebie \xc8\x98erban, George Antonescu, Valerian Ghenghea, Nicolae Pentelescu \xc8\x99.a. _NEWLINE_Autorit\xc4\x83\xc8\x9bile comuniste au impus cedarea a 2/3 din gr\xc4\x83dina casei parohiale \xc3\xaen folosul amenaj\xc4\x83rii unui parc, apoi \xc8\x99i a treimii r\xc4\x83mase pentru extinderea Casei de Cultur\xc4\x83 \xc8\x99i amenajarea unor terenuri sportive. _NEWLINE_\xc3\x8en anii urm\xc4\x83tori au fost efectuate \xc8\x99i alte lucr\xc4\x83ri de renovare. S-a montat o pardoseal\xc4\x83 de gresie, s-a introdus o instala\xc8\x9bie de \xc3\xaenc\xc4\x83lzire central\xc4\x83 \xc8\x99i s-au donat noi obiecte de cult de c\xc4\x83tre credincio\xc8\x99i. Noile lucr\xc4\x83ri au fost sfin\xc8\x9bite la 7 iunie 1981 de c\xc4\x83tre mitropolitul Teoctist Ar\xc4\x83pa\xc8\x99u al Moldovei \xc8\x99i Sucevei, \xc3\xaenconjurat de un sobor de 14 preo\xc8\x9bi. Cu acest prilej, \xc3\xaenaltul ierarh a acordat gradul de iconom stavrofor preo\xc8\x9bilor Drago\xc8\x99 P\xc4\x83duraru \xc8\x99i Vasile Dragu. _NEWLINE_\xc3\x8en anii \'90 ai secolului al XX-lea, s-a ref\xc4\x83cut acoperi\xc8\x99ul bisericii, mont\xc3\xa2ndu-se o \xc3\xaenvelitoare din tabl\xc4\x83 de cupru. De asemenea, s-a cur\xc4\x83\xc8\x9bat pictura bisericii, s-a construit un diaconicon la intrarea \xc3\xaen altar \xc8\x99i s-a achizi\xc8\x9bionat o a doua cas\xc4\x83 parohial\xc4\x83._NEWLINE_\xc3\x8encep\xc3\xa2nd din anul 1992, Parohia "Sf. Ierarh Nicolae" din C\xc3\xa2mpulung Moldovenesc deruleaz\xc4\x83 o serie de activit\xc4\x83\xc8\x9bi social-filantropice, fiind amenajat\xc4\x83 o urn\xc4\x83 special\xc4\x83 pentru cei nevoia\xc8\x99i. Din banii str\xc3\xa2n\xc8\x99i au fost ajutate mai multe familii s\xc4\x83race, cu mul\xc8\x9bi copii, precum \xc8\x99i persoane cu dizabilit\xc4\x83\xc8\x9bi, at\xc3\xa2t cu bani, c\xc3\xa2t \xc8\x99i cu materiale de construc\xc8\x9bii pentru repararea locuin\xc8\x9belor. \xc3\x8en anul 2008 a fost \xc3\xaenfiin\xc8\x9bat\xc4\x83 Asocia\xc8\x9bia Fr\xc4\x83\xc8\x9bia Ortodox\xc4\x83 "Sfin\xc8\x9bii Apostoli Andrei \xc8\x99i Filip" care sprijin\xc4\x83 persoanele nevoia\xc8\x99e, familiile cu mul\xc8\x9bi copii, b\xc4\x83tr\xc3\xa2nii singuri \xc8\x99i bolnavii imobiliza\xc8\x9bi la pat. \xc3\x8en anul 2010, \xc3\xaen curtea bisericii s-a \xc3\xaenceput construc\xc8\x9bia unui centru social-filantropic, unde ar urma s\xc4\x83 se deruleze activit\xc4\x83\xc8\x9bi cultural-religioase \xc8\x99i caritative. Aici se va organiza un spa\xc8\x9biu pentru activit\xc4\x83\xc8\x9bile sociale, o bibliotec\xc4\x83, o cas\xc4\x83 de pr\xc4\x83znuire, precum \xc8\x99i o cantin\xc4\x83 pentru cei nevoia\xc8\x99i.\n_START_SECTION_\nArhitectura bisericii\n_START_PARAGRAPH_\nBiserica "Sf. Nicolae" din C\xc3\xa2mpulung Moldovenesc este construit\xc4\x83 \xc3\xaen stil neobizantin. Monumentul are form\xc4\x83 de cruce treflat\xc4\x83, cu o cupol\xc4\x83 mare \xc8\x99i abside largi semicirculare, av\xc3\xa2nd dimensiunea exterioar\xc4\x83 de 40 de metri lungime, 25 de metri l\xc4\x83\xc8\x9bime \xc3\xaen abside \xc8\x99i 10 metri \xc3\xaen pronaos. Edificiul are un acoperi\xc8\x99 din tabl\xc4\x83 de cupru, pe care se afl\xc4\x83 o turl\xc4\x83 central\xc4\x83, dou\xc4\x83 turnuri masive care str\xc4\x83juiesc cafasul \xc8\x99i alte dou\xc4\x83 turle mai mici a\xc8\x99ezate pe coama altarului \xc8\x99i a pronaosului. _NEWLINE_L\xc4\x83ca\xc8\x99ul de cult este prev\xc4\x83zut cu trei u\xc8\x99i: una pe latura de vest, una pe latura nordic\xc4\x83 a pronaosului \xc8\x99i alta \xc3\xaen peretele sudic al absidei altarului.'